Lõikustänupühal esitleti Jõelähtme kirikus värskelt valminud vihikut «Jõelähtme naise pidulikud rahvarõivad».  Vihiku esimeses osas annab Eesti  Rahva Muuseumi teadur-kuraator Reet Piiri ülevaate naise rahvarõivastest Jõelähtme kihelkonnas 18. ja 19. sajandil. Trükise teine osa keskendub aga ühele konkreetsele pidulikule rõivakomplektile, mida üksikasjaliselt kirjeldab rahvakultuuri arendus- ja koolituskeskuse rahvarõivaspetsialist Silvi Allimann.  Komplekti tikandeid täpsustavad ja edasi andvad tööjoonised on valminud Tartu rahvaülikooli käsitööõpetaja-juhendaja Virve Valtmann-Valdsoni käe läbi.  Vihiku koostamist ja ilmumist toetas kohaliku  omaalgatuse programm ning trükise väljaandjaks on Jõelähtme kogudus.